చింతలపాటి వర ప్రసాద మూర్తి రాజు
క్షత్రియలోకాన మేటి శ్రీ చింతలపాటి సీతారామచంద్ర వర ప్రసాద మూర్తిరాజు. ఈయన ఆంధ్రదేశంలో ఒక సముచిత స్థానాన్ని కలిగిన దాత, విద్యా ప్రదాత, రాజర్షి, రాజకీయ మహర్షి, గాంధేయవాది, అభ్యుదయ సారథి, గ్రామాభ్యుదయ వారధి. ఈయన పశ్చిమగోదావరి జిల్లా చిననిండ్రకొలను గ్రామంలో 1919 లో బాపిరాజు మరియు సూరయ్యమ్మ దంపతులకు జన్మించారు. శ్రీ మూర్తిరాజు గారి ధర్మపత్ని సత్యవతి దేవి గారు. వీరి పుట్టినిల్లు మొగల్తూరు. నారాయణపురంలో ప్రాథమిక విద్య, తణుకులో ఉన్నత పాఠశాల విద్య అభ్యసించారు.
వేములపాటి అనంతరామయ్య
వేములపాటి అనంతరామయ్య ప్రముఖ స్వాతంత్ర్య సమరయోధుడు మరియు అభ్యుదయ న్యాయవాది.
ఆయన 1922 అక్టోబరు 6 న కొండాపురం మండలం ఆదిమూర్తిపురం గ్రామంలో జమీందారీ కఁటుంబానికి చెందిన వేములపాటి సుబ్బరాయుడు, లక్ష్మీ నరసమ్మలకు జన్మించారు. ఆ గ్రామంలో ప్రాథమిక విద్య, కడప జిల్లా ప్రొద్దుటూరు, కావలి బోర్డు హైస్కూల్‌, నెల్లూరు సిఎఎంలో హైస్కూల్‌ విద్య సాగింది. 1940-42లో నెల్లూరు విఆర్‌ కళాశాలలో ఇంటర్‌ పూర్తి చేశారు. 1942లో మద్రాస్‌ క్రిస్టియన్‌ కళాశాలలో డిగ్రీ (బిఎ)లో చేరారు. ఆయన ప్రస్తుత సిపిఎం పొలిట్‌బ్యూరో సభ్యులు పి.రామచంద్ర పిళ్లై సహ విద్యార్థి. న్యాయవాద విద్యలో ద్వితీయ శ్రేణిలో ఉత్తీర్ణులయ్యారు.